கேள்வி: அவையகம் என்பது என்ன?
பதில்: தொல்காப்பியம் வாகைத்திணையை விளக்கும்போது நாலிரு வழக்கில் தாபதப் பக்கம் தொல்காப்பியம் புறத்திணையியல் 16 என்று சுட்டி, அதனை மேலும் விளக்குகையில் எட்டுவகை நுதலிய அவையகம் தொல்காப்பியம் புறத்திணையியல் 17 எனக் குறிப்பிடுகிறது. * இவை 8 வகையான அவையகம் இதற்கு உரை எழுதும் இளம்பூரணர் பிறப்பொழுக்கம், கல்வி, பொது-ஒழுக்கம், வாய்மை, தூய்மை, நடுவுநிலைமை, அழுக்காறாமை, அவா-இன்மை என்னும் 8 நெறிகளைக் குறிப்பிடுகிறார். இதற்கு மேற்கோளாக ஒரு பாடலையும் தருகிறார். குடிப்பிறப்பு உடுத்துப்(1) பனுவல் சூடி(2) விழுப்பேர் ஒழுக்கம் பூண்டு(3) காமுற வாய்மை வாய்மடுத்து மாந்தித்(4) தூய்மையின் காதல் இன்பத்துள் தங்கித்(5) தீதறு நடுவுநிலைமை நெடுநகர் வைகி(6) வைகலும் அழுக்காறு-இன்மை(7) அவா-இன்மை(8) என இருபெரு நிதியமும் ஒலுதான் ஈட்டும் தோலா நாவின் மேலோர் பேரவை உடன் அமர் இருக்கை ஒருநாள் பெறும் எனின் பெறுக தில் அம்ம யாமே (...) மலர்தலை உலகத்துக் கொட்கும் பிறப்பே. (ஆசிரியமாலை) இவற்றில் பொது-ஒழுக்கத்துக்குத் திருக்குறளிலிருந்து மேற்கோள்களையும் இளம்பூரணர் காட்டியுள்ளார். அரசன் வைத்திருந்த எண்பேராயம் வேறு. இது மக்களைச் சூழ்ந்திருக்கும் எண்பேராயம்.